SET กระฉูดแรง 21 จุด ทะลุ 1,300 อีกครั้ง รับแรงซื้อหุ้นพลังงาน-วัคซีนต้าน “โควิด” คืบหน้า
SET กระฉูดแรง 21 จุด ทะลุ 1,300 อีกครั้ง รับแรงซื้อหุ้นพลังงาน-วัคซีนต้าน “โควิด” คืบหน้า
19 พ.ค. 2563

ดัชนีตลาดหุ้นไทย ณ เวลา 10.00 น. อยู่ที่ 1,307.98 จุด บวก 21.45 จุด หรือ 1.67% สูงสุดที่ 1,309.31 จุด ต่ำสุดที่ 1,307.28 จุด มูลค่าการซื้อขาย 4.55 พันล้านบาท 
ด้าน บล.ฟินันเซีย ไซรัส ประเมินแนวโน้มตลาดวันนี้ คาดว่า SET Index จะแกว่งตัวในแดนบวกขึ้นทดสอบระดับ 1,300 จุดอีกครั้งและมีโอกาสทะลุผ่านในรอบนี้โดยกลุ่มพลังงานและปิโตรเคมีคาดว่ายังนำตลาดจากราคาน้ำมันดิบที่ยังพุ่งขึ้น นอกจากนี้ยังได้รับแรงหนุนสำคัญจากข่าวการพัฒนาวัคซีน COVID-19 ของ Moderna ที่ให้ผลค่อนข้างน่าพอใจในระยะแรกของการทดลอง ขณะที่ตลาดยังให้น้ำหนักเชิงบวกกับการทยอย Reopen Economy ทั่วโลก
ขณะที่ บล.กรุงศรี จำกัด (มหาชน) ประเมินแนวโน้มตลาดหุ้นวันนี้มีมุมมองเป็นบวกคาด SET ปรับตัวขึ้นทดสอบ 1,300 – 1,310 จุด ตาม Sentiment เชิงบวกตลาดหุ้นรอบบ้านที่ดีดตัวขึ้นตอบรับความคืบหน้าการผลิตวัคซีนต้านไวรัส Covid-19 โดย บ. Moderna แถลงผลการทดสอบว่าทำให้ร่างกายของอาสาสมัครผลิตแอนตีบอดีที่สามารถกำจัดเชื้อไวรัส Covid-19 ได้
รวมถึง FED ยืนยันจะอัดฉีดเงินเข้าสู่ตลาดอย่างไม่จำกัดเพื่อลดผลกระทบการแพร่ระบาดครั้งนี้ นอกจากนี้ยังได้แรงหนุนจากราคาน้ำมันดิบที่ปรับตัวขึ้นต่อเนื่องยืนเหนือ 32 US/Barrel จากคาดการณ์ Demand การใช้น้ำมันจะฟื้นตัวขึ้นหลังหลายประเทศผ่อนคลายมาตรการ Lockdown